钦定古今图书集成/理学汇编/字学典/第049卷 > 《观薛稷少保书画壁》杜甫
## 钦定古今图书集成/理学汇编/字学典/第049卷 > 《观薛稷少保书画壁》杜甫

少保有《古风》，得之《陕郊篇》。惜哉功名忤，但见书画传。
我游梓州东，遗迹涪江边。画藏青莲界，书入金榜悬。
仰看垂露姿，不崩亦不骞。郁郁三大字，蛟龙岌相缠。
又挥西方变，发地扶屋椽。惨淡壁飞动，到今色未填。
此行叠壮观，郭薛俱才贤。不知千载后，谁复来通泉。